stanford-oval/wikipedia huggingface dataset:
F.I.S.T.: Forged In Shadow Torch

| --- | --- |

כרזת המשחק
 כללי
 תאריך הוצאה:  פלייסטיישן 4, פלייסטיישן 5 7 בספטמבר 2021 Microsoft Windows 3 באוקטובר 2021 נינטנדו סוויץ' 12 ביולי 2022 (אירופה וצפון אמריקה) 14 ביולי 2022 (יפן) אקסבוקס סדרה X/S 27 ביוני 2023
 סוגה:  מטרוידבניה פלטפורמה פעולה-הרפתקאות
 מספר שחקנים:  1
 פיתוח:  TiGames
 הוצאה לאור:  Bilibili (אנ')
 ארץ מקור:  סין
 שפות:  אנגלית
 עיצוב:  Xuedong Song Chuanjie Lin Zhongyuan Liu Kaifeng Yao
 דרישות תוכנה
 מנוע משחק:  Unreal Engine 4 (אנ')
 מצבי משחק:  שחקן יחיד
 פלטפורמות:  פלייסטיישן 4 פלייסטיישן 5 Microsoft Windows נינטנדו סוויץ' אקסבוקס סדרה X/S
 
 game.bilibili.com/FIST-EN
F.I.S.T.: Forged In Shadow Torch (בתרגום חופשי לעברית: אגרוף: חושל בצל הלפיד) הוא משחק מטרוידבניה ופעולה-הרפתקאות לשחקן יחיד משנת 2021 שפותח בסין על ידי TiGames והופץ על ידי Bilibili (אנ').
המשחק עוקב אחר רייטון, ארנב מואנש שבעברו היה טייס קרב ואלוף הפלות, שמחדש את מאבקו נגד הלגיון הרובוטי שפלש לעיר הלפיד, דיסטופיה דיזלפאנקית, בעודו חמוש באגרוף מכני ענק. רייטון צריך לגלות ולחקור אזורים שונים מעל ומתחת לפני הקרקע, להילחם באויבים, להתמודד עם מלכודות ולמצוא נשקים חדשים, תוך כדי שהוא פוגש דמויות שהשיחות איתן מקדמות את העלילה.
משחקיות

השחקן שולט בארנב רייטון שיכול לרוץ, לקפוץ, לבצע תנועת דאש (התקדמות מהירה), להכות ולהשתמש במספר יכולות מיוחדות בעודו חוקר את עיר הלפיד ומקומות סמוכים לה, מעל ומתחת לפני הקרקע. כנהוג במשחקי מטרוידבניה, חלק גדול מהאזורים חסומים בפני השחקן עד שימצא דבר-מה שיאפשר לו לעבור את החסימה.
לאורך המשחק השחקן מוצא מספר נשקים וניתן לרכוש עבורם שילובי מכות נוספים, מתחנות מכירה הפזורות בשטח, בתמורה למטבעות שמרוויחים מהבסת אויבים ומתיבות הפזורות בשטח. השגת הנשקים הנוספים דרושה על מנת לקדם את העלילה מכיוון שהם פותחים בפני השחקן יכולות תנועה חדשות שמאפשרות הגעה למיקומים שאינם נגישים בהיעדר הנשק הדרוש.
אחד התמריצים לחקר הסביבה, הבנויה כמסדרונות רבים ומתפתלים ואזורי פלטפורמינג, הינו מציאת רכיבים הדרושים לשדרוג מדדי הדמות, למשל הארכת מד החיים כך שהדמות יכולה לספוג יותר פגיעות לפני המוות.
במהלך המשחק השחקן נדרש להתמודד עם מגוון של אויבים, לרבות בוסים שהתקפותיהם ואורך מד חייהם הופך אותם ליריבים מאתגרים יותר מאויבים פשוטים.
לאורך הדרך השחקן פוגש מגוון דמויות של חיות מואנשות. עם חלקן נדרשת שיחה על מנת לקדם את העלילה הראשית ועם האחרות אפשר לבחור לשוחח על מנת לרכוש מהן דבר-מה באמצעות מטבעות או פריטים שונים שנמצאו בזמן חקר עולם המשחק.
קבלה וביקורות

לפי אתר הביקורות Metacritic, המשחק קיבל לרוב ביקורות חיוביות מהמבקרים. גרסת ה-Windows קיבלה ממוצע משוקלל של 81 מתוך 100, גרסת הפלייסטיישן 5 קיבלה 80 מתוך 100, גרסת הנינטנדו סוויץ' קיבלה 79 מתוך 10. לעומת זאת גרסת האקסבוקס סדרה X קיבלה 70 מתוך 100 (ביקורת אחת בלבד), וגרסת הפלייסטיישן 4 קיבלה 66 מתוך 100.
ג'ון קאל מקורמיק מהאתר "Push Square" העניק למשחק ציון של 8 מתוך 10 וכתב: ”הרפתקת מטרוידבניה נפלאה המתרחשת בעולם ממומש להפליא, גדוש במפגשי לוחמה מאתגרים, חקר מתגמל וקצת פעולת פלטפורמה פיקנטית”.
הערות שוליים

↑  F.I.S.T.: Forged in Shadow Torch Release dates. Releases. Retrieved February 1, 2025
1 2  John Cal McCormick (September 6, 2021). Mini Review: F.I.S.T.: Forged in Shadow Torch (PS5) - Awesome Metroidvania Punches Above Its Weight. Push Square. Retrieved February 2, 2025
↑   FIST Forged in Shadow Torch Review - Noisy Pixel, סרטון בערוץ "Noisy Pixel", באתר יוטיוב (אורך: 5:27)
↑  F.I.S.T.: Forged In Shadow Torch PC Critic Reviews, Metacritic
↑  F.I.S.T.: Forged In Shadow Torch PlayStation 5 Critic Reviews, Metacritic
↑  F.I.S.T.: Forged In Shadow Torch Nintendo Switch Critic Reviews, Metacritic
↑  F.I.S.T.: Forged In Shadow Torch Xbox Series X Critic Reviews, Metacritic
↑  F.I.S.T.: Forged In Shadow Torch PlayStation 4 Critic Reviews, Metacritic
קטע משחקיות מתוך גרסת הפלייסטיישן; השחקן לומד איך לתת מכה קלה באמצעות לחיצה על כפתור הריבוע בשלט ומכה כבדה באמצעות לחיצה על כפתור המשולש.
Google Contacts

| --- | --- |

 מפתח:  גוגל
 מחזור חיים:  3 במרץ 2015 – הווה (10 שנים)
 מערכת הפעלה:  Android 4.1+  iOS 6.0+  Microsoft Windows, OS X, Linux, ו-Chrome OS
 סוג רישיון:  חופשי
 קטגוריה:  איש קשר
 google.com/contacts
 
Google Contacts היא מערכת המאפשרת ניהול של אנשי הקשר בשירות מקוון וחינמי. האפליקציה פותחה על ידי חברת גוגל, המשלבת את השירותים של גוגל פלוס, gmail ועוד. האפליקציה זמינה לרוב המכשירים הניידים למשל, Blackberry, Windows IPhone, Android, Symbian, iOS ועוד. התוכנה הושקה לראשונה ב-3 במרץ 2015 והייתה מיועדת למכשירי Android בלבד.
תכונות

מיון של אנשי הקשר לקבוצות או תגיות וסידור לפי שם פרטי או שם משפחה
שינויים באנשי הקשר הנשמרים באופן אוטומטי
כפילות של אנשי הקשר לצורך סידור אישי
שחזור אנשי הקשר במידה והמידע נמחק מן האפליקציה
חיפוש
יצירת קשר דרך רשתות חברתיות
קיצורי דרך לאנשי הקשר בתוך מסך הבית
שילוב מוצרים שונים של חברת גוגל. למשל, שירות האימייל
ביקורת

לאחר הוספת האופציה שאפשרה להוסיף תמונות לאנשי הקשר במכשירי הAndroid, המערכת קיבלה ביקורת על תמיכה בתמונות ברזולוציה נמוכה ביותר המוגבלת על ידי 96x96 פיקסלים. בעיה זו תוקנה לאחר שבוע והתוכנה החלה לתמוך בתמונות בעלי רזולוציה 720x720 פיקסלים לפחות. נכון ל-22 בינואר 2017, משתמשי גוגל בעלי חשבון עסקי לא יכולים להשתמש בפונקציה זו אלא אם עודכנה גרסתם.
הערות שוליים

↑  Contacts עזרה, באתר mail.google.com
↑  Nexus One - Contacts, 2010-01-04, נבדק ב-2018-02-02
↑  כניסה - חשבונות Google, באתר code.google.com
↑  "Jelly Bean Bumps Contact Photos To Hi-Res 720x720 But Google Sync Continues To Clobber It With Low-Res Mush". Android Police (באנגלית אמריקאית). 2012-07-02. נבדק ב-2018-02-02.
↑  "Hallelujah: Google Finally Fixes High Resolution Contact Sync, Updates Web Contact Sync With Brand New UI". Android Police (באנגלית אמריקאית). 2012-10-10. נבדק ב-2018-02-02.
↑  "Enable the new Google Contacts for your users from the Admin console". G Suite Updates Blog (באנגלית אמריקאית). נבדק ב-2018-02-02.
אות קריאה

ברשת תקשורת, אות קריאה הוא זיהוי ייחודי של משדר ברשת.
חובב רדיו

לחובב רדיו שעבר את מבחני הגוף המפקח מוענק אות קריאה ייחודי שמשמש לזיהויו בתקשורת בין החובבים ברחבי העולם. אות הקריאה מציין את המדינה שהעניקה את הרישיון, ספרה שמציינת שהרישיון הוא של חובב רדיו, ושתיים עד שלוש אותיות שמציינות את סימנו הפרטי של החובב.
לדוגמה, אות הקריאה של משה אינגר הוא 4Z1PF. צמד הסימנים 4Z ו-4X מסמנים את ישראל בתקשורת הבינלאומית, מכך נובע שאינגר הוא ישראלי. לאחר מכן, הספרה 1 מציינת שרישיונו של אינגר הוא בדרגה א'. ו-PF הן אותיות ייחודיות לו, וחסרות משמעות, שתפקידן להבדיל בין אינגר לבין שאר חובבי הרדיו הישראלים שרישיונם בדרגה א'.
כמו כן, ישנם אותות קריאה ייחודיים לתחנות ניידות:
אות קריאה לתחנה ניידת במכונית יורכב מאות הקריאה הרגיל של החובב, בתוספת קו נטוי והאות M, שמציינת Mobile (לדוגמה: 4X7XX/M).
אות קריאה לתחנה ניידת בכלי שיט יורכב מאות הקשר הרגיל של החובב, בתוספת קו נטוי והאותיות MM שמציינות Maritime Mobile (לדוגמה: 4X4AA/MM).
אות קריאה לתחנה מיטלטלת, בתוספת קו נטוי והאותיות P שמציינת Portable (לדוגמה (4X4AA/P).
אות קריאה לתחנה מוטסת, בתוספת קו נטוי והאותיות AM שמציינות Airborne Mobile (לדוגמה 4X4AA/AM).
כאשר חובב רדיו נמצא במדינה בה אינו מתגורר, ורוצה להפעיל את ציודו בה, עליו להוסיף לאות הקריאה שלו את הקידומת שלה בתחילתו, ולאחריה קו נטוי. לדוגמה, חובב אמריקאי שאות הקריאה שלו הוא W2ABC, בהגיעו לישראל ישתמש באות הקריאה: 4X/W2ABC.
פיקוח טיסה

אחת מדרישות היסוד להפרדה בטיחותית בין כלי טיס היא מתן אות קריאה ייחודי לכל כלי. אותות הקריאה נקבעים על ידי הארגון הבין-לאומי לתעופה אזרחית. אות הקריאה מורכב משלוש אותיות באלפבית הלטיני ואחריהן מספר הטיסה, למשל AAL872. אות קריאה ייחודי זה מופיע במסמכי תוכנית הטיסה וכן כתגית על גבי מסך המכ"ם במרכז הפיקוח. אות קריאה נוסף, שאינו זהה בהכרח, משמש את טייסי הכלי בקשר הרדיו עם מרכז הפיקוח. כך למשל, קוד הארגון הבינלאומי לתעופה אזרחית של טיסות חברת בריטיש איירווייז הוא BAW, אולם בתקשורת אלחוטית עם מטוסי "בריטיש איירווייז" הם מכונים "Speedbird". בהיעדר מוסכמות אחרות, אות הקריאה האלחוטי לכל טיסה הוא מספר הרישום המופיע על זנב המטוס, או על חלק חיצוני אחר של גופו.
ראו גם

נדב"ר
Atlas Fallen

| --- | --- |

כרזת המשחק
 כללי
 תאריך הוצאה:  10 באוגוסט 2023
 סוגה:  פעולה-הרפתקאות האק אנד סלאש פעולה-תפקידים קואופרטיבי (אופציונלי)
 מספר שחקנים:  1 או 2
 פיתוח:  Deck13 (אנ')
 הוצאה לאור:  Focus Entertainment (אנ')
 ארץ מקור:  גרמניה גרמניה
 שפות:  אנגלית גרמנית
 דרישות תוכנה
 מנוע משחק:  Fledge
 מצבי משחק:  שחקן יחיד קואופרטיבי
 פלטפורמות:  ווינדוס פלייסטיישן 5 אקסבוקס סדרה X/S
 
 אתר רשמי
Atlas Fallen (בתרגום חופשי לעברית: נפילת אטלס) הוא משחק פעולה-הרפתקאות והאק אנד סלאש לשחקן יחיד או לשני שחקנים משנת 2023 שפותח בגרמניה על ידי "Deck13 (אנ')" והופץ על ידי "Focus Entertainment (אנ')". יצא למערכת הפעלה ווינדוס ולקונסולות פלייסטיישן 5 ואקסבוקס סדרה X/S ב-10 באוגוסט 2023.
המשחק עוקב אחר פרוטגוניסט המכונה "נושא כפפת הפלדה", השייך למעמד נמוך של עבדים נטולי שם, שחיים בעולם מדברי המכיל יצורים מפלצתיים גדולים דמויי חיות המכונים רייפס (באנגלית: wraiths) ומשרתים את צרכיו של האל ת'לוס (באנגלית: Thelos). הפרוטגוניסט, לאחר שמצא כפפת פלדה שמאפשרת לו לתקשר עם הישות נאיאל (באנגלית: Nyaal) שמספקת לו הדרכה, יוצא למסע של מאבק נגד האל ת'לוס. נושא הכפפה צריך לאתר חלקים חסרים בה על מנת לשדרג את יכולותיה, להילחם באויבים ולסייע לדמויות שהשיחות איתן מקדמות את העלילה.
משחקיות

"Atlas Fallen" משוחק בגוף שלישי (אנ') ומתרחש בעיקר במספר מדבריות, שכל אחד מהם מהווה עולם פתוח בהיקף קטן שניתן לנוע בו בחופשיות, למעט מיקומים מסוימים שהגישה אליהם מוגבלת עד שמושג דבר-מה המעניק גישה. בתחילת המשחק השחקן יכול ליצור את דמות הפרוטגוניסט ולהגדיר את המראה והקול שלה.
השחקן שולט ב"נושא כפפת הפלדה" שיכול לגלוש במהירות על חול, לרוץ, לקפוץ, לבצע תנועת דאש (התקדמות מהירה), להדוף מכה נכנסת באמצעות תזמון מדויק של התגובה לה, להשתמש ביכולות מיוחדות שמצא או רכש מסוחרים ולהכות עם מספר מצומצם של נשקים שלכל אחד מהם יתרון בולט שונה: גודל הנזק, מהירות המכות או יצירת מומנטום שכמות מספקת שלו מאפשרת לשחקן להוציא לפועל סדרה של מכות עוצמתיות. בעת התמודדות עם אויבים גדולים יש לתקוף אזורים ספציפיים בגופם, דבר שיכול להיעשות באופן חופשי או באמצעות הינעלות על אזור מסוים.
לאורך המשחק השחקן נדרש להשיג רכיבים שמשדרגים את כפפת הפלדה וכך מגדילים את מגוון הפעולות שביכולתו לבצע. בנוסף השחקן יכול למצוא בשטח או לרכוש מסוחרים התקפות חדשות, הטבות פאסיביות, שריון גוף ורכיבים מסוימים, בתמורה למטבעות שמוצאים בתיבות או מרוויחים ממכירת חפצים לסוחרים. השגת הרכיבים שמשדרגים את כפפת הפלדה דרושה על מנת לקדם את העלילה מכיוון שהם פותחים בפני השחקן יכולות חדשות שמאפשרות הגעה למיקומים שאינם נגישים בהיעדרם.
פיתוח

המשחק הוכרז באוגוסט 2022 במהלך אירוע של גיימסקום (אנ'). במרץ 2023 הוכרז שיציאת המשחק נדחתה לאוגוסט על מנת לספק זמן פיתוח נוסף. הוא פותח על ידי "Deck13" באמצעות המנוע גרפי "Fledge" ובניגוד למשחקיהם האחרונים אינו שייך לסוגה סולסלייק. במקום זה, המשחק נוצר בהשראת משחקי "God of War" ו-"Horizon Forbidden West" וככזה הלוחמה בו מתעדפת מהירות וזרימה חלקה של התקפות.
קבלה וביקורות

לפי אתר הביקורות Metacritic, המשחק קיבל ביקורות פושרות מהמבקרים. גרסת הווינדוס קיבלה ממוצע משוקלל של 71 מתוך 100 על סמך 22 ביקורות, גרסת הפלייסטיישן 5 קיבלה ממוצע משוקלל של 64 מתוך 100 על סמך 58 ביקורות וגרסת האקסבוקס סדרה X קיבלה 68 מתוך 100 על סמך 16 ביקורות.
ליאם קרופט מהאתר "Push Square" העניק למשחק ציון של 7 מתוך 10 וכתב: ”המשחק לא כל כך מגובש ועקבי כפי שהיה יכול להיות. בזמן שהמשחקיות די פנטסטית, רקמת החיבור שמחזיקה הכל יחדיו אינה כך”.
ביאורים

↑  לשחק בצמד אפשרי רק באמצעות חיבור אונליין, לא בצוותא מול מסך אחד.
הערות שוליים

↑  Quinton O'Connor (August 10, 2023). Atlas Fallen: Complete Guide To Co-Op. TheGamer. Retrieved February 27, 2025
↑  Atlas Fallen Release dates. Releases. Retrieved February 27, 2025
1 2  Adrian Morales (August 19, 2023). Atlas Fallen Review. Game Rant. Retrieved February 27, 2025
1 2   Atlas Fallen Review, סרטון בערוץ "IGN", באתר יוטיוב (אורך: 10:00)
↑  Michael McWhertor (August 23, 2022). New fantasy action-RPG Atlas Fallen looks like Dune meets Destiny. Polygon. Retrieved February 28, 2025
↑  John Papadopoulos (March 30, 2023). Fantasy action RPG, Atlas Fallen, delayed until August 10th. DSOGaming. Retrieved February 28, 2025
↑  John Papadopoulos (August 11, 2023). Atlas Fallen PC Performance Analysis. DSOGaming. Retrieved February 28, 2025
↑  Dom Peppiatt (August 24, 2022). Atlas Fallen is not a Souls-like, compares itself more to God of War or Horizon: Forbidden West. DSOGaming. Retrieved February 28, 2025
↑  Atlas Fallen PC Critic Reviews, Metacritic
↑  Atlas Fallen PlayStation 5 Critic Reviews, Metacritic
↑  Atlas Fallen Xbox Series X Critic Reviews Critic Reviews, Metacritic
↑  Liam Croft (August 9, 2023). Atlas Fallen Review (PS5). Push Square. Retrieved February 27, 2025
יהדות שידלוב

בית הכנסת המבוצר של שידלוב, כפי שנראה בימינו
יהדות שידלוב הייתה הקהילה היהודית בשידלוב שהייתה עיירה בפולין קטן ששגשגה במאות 14–17. במהלך המאה ה-19 ירדה למעמד של כפר. הקהילה היהודית שבה קמה ככל הנראה במאה ה-14 והתקיימה כחמש מאות שנה. במאה ה-19 היא היוותה בין מחצית לשליש ממספר התושבים. הקהילה הפסיקה להתקיים עם השמדת בניה ובנותיה על טפם, בידי הנאצים ועוזריהם בעת שואת יהדות פולין, בשנים 1939–1942. בית הכנסת המבוצר של שידלוב הוא העתיק בבתי הכנסת שבאזור קיילצה.
במאות 14–16 > התחלות הקהילה וזכויותיה

היהודים הראשונים התיישבו בשידלוב ככלה נראה לפחות מהמחצית הראשונה של המאה ה-15. התיעוד הראשון לקיום קהילתם הוא מסמך מלכותי משנת 1470. אחרי דליקה שפגעה ביישוב בשנת 1468 הכריז אז מלך פולין על חידוש הפריבילגיות של הכנסייה המקומית. במסגרת החלטה זו הוא הורה לשלם לכומר מעשר גם בעד השדה הנמצא "מאחורי בית הקברות היהודי".
קיימות עדויות על נוכחות של יהודים ביישוב הפולני עוד מן המאה ה-14. בין השאר, אגדות נפוצות בקרב היהודים והפולנים ייחסו לאסתרקה, האהובה היהודייה האגדית שך המלך קז'ימייז' הגדול, קשר כלשהו עם העיר שידלוב.
אף נטען לפעמים שהייתה בת שידלוב או לחליפין בת העיר הקרובה אופוצ'נו מן האזור סנדומייז'.
לפי אגדות אחדות, אסתרקה הייתה גם זו שהקימה את בית הכנסת הראשון השידלוב. בית הכנסת המבוצר המפורסם של שידלוב הוקם ככל הנראה במקום בית כנסת קודם, בשנים 1534–1564. 
הקהילה היהודית זכתה במחצית השנייה של המאה ה-15 לפריבילגיות. בשנת 1453 חידש המלך קז'ימייז' הרביעי ליהודי שידלוב את הזכויות שקיבלו בעבר מהמלך בולסלב החסוד. זכויות אלו אושרה מחדש במאה ה-16 על ידי המלכים זיגמונט השני אוגוסט, סטפאן באטורי וזיגמונט השלישי ואזה. בעלי המלאכה היהודים התארגנו באיגוד משלהם.
בשנת 1494 אישר המלך יאן אולברכט את זכות היהודים למכור משקאות חריפים בדיוק באותם תנאים כמו שאר תושבי העיר. בהתאם בשנים 1577 ו-1580 חויבו היהודים בעיר להפריש לאוצר העיר חלק שווה עם שאר התושבים. 
המלך זיגמונט השלישי ערב בשנת 1588 לזכות היהודים לקנות נכסים ודברי מזון באותם תנאים כמו בני עירם הנוצרים. עם זאת נאסרה השתתפותם בירידים העיקריים.
הרב משה איסרליש מזכיר את העיירה בהקדמה לספרו על מגילת אסתר 'מחיר יין' ומציין את הדלות החומרית ששררה בה.
במאות 14–16 > עלילות דם

החל מסוף המאה ה-16 בתקופת הקונטרה-רפורמציה התרבו עלילות הדם נגד היהודים למרות ניסיונות של כמה ממלכי פולין לאסור על כך. בשנת 1590 נפוצה שמועה כי באחד הכפרים הסמוכים לשידלוב נחטף ילד נוצרי על ידי היהודים ועונה על ידיהם. היהודים הואשמו כי הקיזו את דמו עד שהוא מת. הילד, שגופתו נמצאה נטושה במקום מבודד, נקבר בכנסיית הקנוניקים הסדירים בכפר קורוזוונקי. כנראה מספר יהודים נענשו מחמת האשמות הנ"ל.
בשנת 1597 שוב הואשמו יהודים שחטפו ילד והקיזו את כל דמו על מנת להתיז אותו בבית הכנסת. גם בשנת 1600 או אולי 1610 יהודי בשם שמואל (שמול) הואשם שחטף ילד מסטאשוב ומסר אותו לידי יהודים משידלוב. נטען שהיהודים נתפסו בעת שעינו את קרבנם. בפקודת הקסטלן של בלז, אנדז'יי טנצ'ינסקי כל יהודי שידלוב וסטאשוב שנאשמו במעשה הוצאו להורג על ידי תליה וביתור גופותיהם לארבע. גופתו של הילד שהיה כביכול קורבן היהודים נקבר בקפלת יעקב הקדוש בסטאשוב.
"המבול"

הפעולות הצבאיות והפרעות שבימי "המבול" בשטחי ממלכת פולין פגעו קשות ביישוב שידלוב וביהודיה.
בשנת 1656 בשומעם על התקרבות לוחמיו של ההטמאן סטפאן צ'ארנייצקי, מאתיים יהודים נמלטו משידלוב עם רכושם בעיקר לקרקוב ולפינצ'וב. לאורך ימי המלחמה (1648–1665) העבירה הקהילה היהודית את פעילותה הכלכלית אל קרקוב. חלק מתוך 37 בתי יהודים שהיו קיימים בשנת 1627 הוצתו. בשנת 1660 נשארו 17 בניינים על תילם. לא נשארו מכולות או חנויות לבגדים. עם זאת צוינה פעילות מוגברת של השוחטים וכמו כן, התאפשר בהמשך ליהודים לשכור שטחי מסחר מן העירייה וזכו לאישורן מחדש של זכויותיהם מידי המלכים יאן קז'ימייז' (1663), מיכאל קוריבוט וישניובייצקי ויאן סובייסקי (ב-1676).
הקהילה היהודית מנתה באמצע המאה ה-17 כ-100 יהודים. הם התפרנסו בעיקר ממסחר בתבואות, בעצים ובעורות. הם שילמו מיסים, בין השאר, על בית הכנסת ועל בית העלמין שלהם. פעילותם המסחרית עוררה תחרות קשה עם בני העיר הנוצרים שהשתדלו בדרכים שונות להצר את צעדיהם. בסוף מאה ה-17 כיהן בשידלוב הרב שמואל מפיורדא.
במאה ה-18

במחצית השנייה של המאה ה-18 נוסע גרמני בשם יוהאן פיליפ פון קארוזי ציין ביומנו כי רוב יהודי שידלוב חיו חיים צנועים למדי.
בשנת 1766 נספרו בעיר 430 יהודים, מתוכם 308 חיים בתחום העיר עצמה.
בשנת 1792 העניק המלך האחרון של פולין, סטניסלב פוניאטובסקי לסוחרים ולבעלי המלאכה היהודים כתב חסות חדש שבו חזר ואישר את זכותם לקיים קהילה על מוסדותיה.
ימי השלטון הרוסי

בעקבות חלוקת פולין בשנת 1795 סופח האזור לזמן קצר לאימפריה הרומית הקדושה, למעשה אוסטריה. אחרי קונגרס ברלין ב-1815 סופח לאימפריה הרוסית ששלטה בו עד שנת 1915 בימי מלחמת העולם הראשונה.
קהילת שידלוב הגיעה לפריחה מחודשת בתחילת המאה ה-19. בשנת 1827 כשמנתה 1,139 נפשות והפכה לזמן מה לקבוצה האתנית הראשונה ביישוב. בשנת 1847 אספו היהודים כסף לשיפוץ בית הכנסת שהסתיים בשנת 1863.
בשנת 1856 חיו בשידלוב 1256 נוצרים ו-742 יהודים, יותר ממחצית התושבים. אולם במחצית השנייה של המאה ה-19 היא הלכה והידלדלה בגלל קשיי פרנסה. בשנת 1897 העיר מנתה 2368 תושבים, מתוכם 867 יהודים - מעל שליש.
בפרוץ מלחמת העולם הראשונה נכבש האזור על ידי הצבא האוסטרו-הונגרי וכעבור זמן קצר חזר לידי הרוסים.
משחזרו הרוסים לכפר הם הטילו אימה על היהודים, גזרו עליהם גזרות כלכליות וגרמו לרבים מהם להימלט.
בשנת 1915 נכבש שוב על ידי "מעצמות המרכז" - הגרמנים האוסטרים שהחזיקו בשלטון בשידלוב עד סוף המלחמה.
בפולין המחודשת בין מלחמות העולם

אחרי מלחמת העולם הראשונה חיו בשידלוב 660 יהודים - כרבע מהאוכלוסייה. הם המשיכו בעיסוקם במסחר ובמלאכות.
עם חזרת השלטון הפולני בשנת 1919 פרצו בשידלוב ובסביבה מהומות אנטישמיות אלימות שבמהלכן נבזזו חנויות ויהודים עוברי אורח הוכו ברחובות. יהודי המקום הקימו ביישוב סניף קטן של התנועה הציונית שכלל בשנות ה-1930 כ-25 חברים. בפברואר 1939 התקיים בשידלוב כינוס ציוני אזורי.
בתקופה זו נוסד בעיירה סניף לא גדול של התנועה הציונית (בשנות ה-30 השתייכו אליו כ-25 חברים). בפברואר 1939 נערך בעיירה כינוס ציוני אזורי.
השואה

בספטמבר 1939 עם פלישת גרמניה הנאצית לפולין, יהודי שידלוב סבלו במהרה מרדיפות קשות, מעשי ביזה, הפקעות רכושם ורבים מביניהם נחטפו לעבודות כפייה. הגרמנים הרסו את בית הכנסת על תכולתו.
במאי 1940 הוקם מיוזמת הגרמנים יודנראט, שהוטל עליו לגייס יהודים לעבודת הכפייה. כ-80 יהודים חולקו לקבוצות עבודה והועסקו במתקנים גרמניים באזור, בעיקר בעבודות בנייה ושיפוצים.
במשך הזמן הועברו לשידלוב יהודים ממקומות אחרים - בעיקר מראדום, לודז' ופלוצק.
אחרי יוני 1041 כשפלשו הגרמנים לברית המועצות התווספו עוד יהודים שהועברו מהשטחים הכבושים החדשים. מספר היהודים בשידלוב הגיע ל-1,500. מחלקת הסעד של היודנראט פתחה מטבח ציבורי למען הפליטים והנזקקים. פעילות זו מומנה ב-3,000 זלוטי שנאספו בעיקר על ידי ארגון "יס"ס" (עזרה עצמית יהודית) מקרקוב.
ב-1 בינואר 1942 היהודים נדחסו לתוך גטו שהוקם ביישוב בשטח של כמה רחובות קטנים. היציאה מן הגטו אושרה רק לצורכי עבודה. 
בחורץ 1941–1942 שרר בגטו רעב כבד שגרמה לתמותה גבוהה.
באוקטובר 1942 כיתרו משמרות של אנשי אס אס וכוחות עזר אוקראינים את הגטו והיהודים נצטוו להתייצב בכיכר העיר. היו שניסו להסתתר בעליות גג ובמרתפים, אך רובם נתפסו ונורו למוות. מבין הנאספים בכיכר הפרידו הגרמנים 150 צעירים, ששולחו למחנות עבודה באזור. שאר היהודים, כ-1,000 נפשות, הועברו לגטו חמיילניק ויחד עם יהודי המקום גורשו משם לטרבלינקה.
חיי הדת

בשנת 1556 גלה הרב משה איסרליש (הרמ"א) לשידלוב בגלל "עיפוש האוויר" בעיר מגוריו קרקוב. בשידלוב של אותה תקופה, הוא נחל אכזבה רבה מתנאי המחיה המקומיים. "אין בה תאנה וגפן וכמעט מים אין לשתות בה". משום שלא יכול היה לחגוג בשידלוב את חג הפורים חיבר את ספרו "מחיר יין" המוקדש למגילת אסתר. עם זאת כעבור כמה שנים התחזקה הקהילה היהודית המקומית מבחינה כלכלית וכראייה למעמדה המשופר סיימה את בניית בית הכנסת החדש והמפואר שלה.
מקווה טהרה נבנה לפני 1847 חציו מאבן וחציו מלבנים. בשנים 1864–1866 נהרס בגלל מצבו הירוד ונבנה מחדש.
בית העלמין היהודי התקיים מחוץ לעיר, ליד שדה של אחוזה בשם גאצקי, עוד לפני 1470 כשהוזכר בתעודת המלך. הוא השתרע מימין לדרך שחיברה בין דילוב ובין חמיילניק, קרוב לנחל צייקונצה. בית הקברות נהרס על ידי הנאצים. בימינו הוא מכוסה על ידי חורשה ופרדסים. מצבות שנתגלו הועברו בסמוך לבניין בית הכנסת ברחוב טרגוב 3.
במאה ה-19 התנהל בשידלוב "חדר" לתלמוד תורה בבית עשוי עץ.
בשנת 1587 כיהן בשידלוב הרב יואל סירקיש, בעל "בית חדש" (הב"ח) והקהילה זכתה במעמד של קהילה מחוזית. היא שלחה "מנהיג מדינה" לוועד ארבע הארצות. בשנת 1612 כיהן בה הרב מנחם מאניש חיות. בשנת 1634 כיהן בה הרב מנחם מנדל מרגליות (שבא מן העיר פשמישל). בעקבותיו ישבו על כס הרבנות ר' נפתלי הירץ (נפטר ב-1653), ר' שמואל ב"ר לייב "הגבוה" מקרקוב, ר' דוד (נפטר ב-1679), ר'יוסף יוסקה מלבוב, (ב-1687), ר' יוסף (ב-1709), ר' יהודה לייב ב"ר יצחק אייזיק (החל מ-1714). בפנקס ועד ארבע הארצות מוזכרים בניו כתלמידי חכמים ופרנסים. אחד מהם התנצר. אחריו כיהנו ר' אברהם ב"ר מנחם כ"ץ, ר' יהודה לייב ב"ר יוסף הלוי, ור' נפתלי הירץ ב"ר שמואל.
בתקופה שבין שתי מלחמות העולם היו ליהודי שידלוב שני בתי כנסת - בשידלוב עצמה ובקורוזוונקי הסמוכה, ועוד שני בתי תפילה.
באותה תקופה ישבו בכפר הרבנים מאיר מרדכי דוד בידרמן ובנו, האדמו"ר ר' יעקב בידרמן. אחרי שר' יעקב עזב את שידלוב בא במקומו חתנו, ר' אלימלך אריה רבינוביץ', אחיו של האדמו"ר האחרון מרדומסק. שניהם נספו בשואה.
ראו גם

בית הקברות היהודי בשידלוב
הערות שוליים

↑  אין לבלבל עם קהילת יהודי שידלובייץ במזוביה ועם קהילת שידלובקה בצפון-מזרח פולין.
↑  פורטל השטעטל הווירטואלי - שידלוב
↑  פורטל השטעטל הווירטואלי
↑  בכמה ספרים מופיע שם הקהילה כשידלובקה, שהוא יישוב כפרי במזרח פולין.
↑  יצחק ישעי' ווייס, הגהות על שו"ע מהג' רבי אברהם חיות זצ"ל, ישורון כב, תש"ע, עמ' תתמו-תתמז
↑  אתר מרכז מורשת יהדות פולין
↑  אתר מרכז מורשת יהדות פולין
אנדרטה לזכר יהודי שידלוב שנספו בשואה, בבית העלמין בחולון
אריק שקד

| --- | --- |
אין תמונה חופשית
 לידה:  29 בנובמבר 1949 (בן 75) טבריה, ישראל 
 מדינה:  ישראל 
 כינוי:  אריק 
 השכלה:  אוניברסיטת בר-אילן  בית הספר החקלאי כדורי 
 בן או בת זוג:  מיכל מירון-שקד 
 השתייכות:   צבא הגנה לישראל
 דרגה:    אלוף-משנה
 תפקידים בשירות
 מפקד פלוגת חרמ"ש  מפקד גדוד שריון בסדיר ובמילואים  מפקד חטיבה 519  סגן מפקד עוצבת עמוד האש
 פעולות ומבצעים
   מלחמת יום הכיפורים   מלחמת לבנון
 
אריה (אריק) שקד (נולד ב-29 בנובמבר 1949) הוא קצין צה"ל במילואים בדרגת אלוף-משנה, פיקד על חטיבה 519.
ביוגרפיה

שקד (במקור מנדלמן) נולד בטבריה ולמד בבית הספר החקלאי כדורי.
את שירותו הצבאי החל בסיירת שריון, במלחמת יום הכיפורים פיקד על פלוגת חרמ"ש שהורכבה מחניכי קורס מ"כים של חטיבה 460. הפלוגה שלחמה תחת אות הקריאה "מקנס" לחמה בחזית המצרית. תחילה סופחה לחטיבה 14 ולחמה תחילה בגזרת גדוד 184 בפיקוד שאול שלו ולאחר מכן בגזרת גדוד 79/196 בפיקוד עמרם מצנע. היא הופעלה במשימות סיור, תצפית, אבטחה ופינוי נפגעים. ב-12 באוקטובר עברה הפלוגה תחת פיקוד חטיבה 421 והופעלה במשימות אבטחה, לחימה בכוחות קומנדו מצריים והגנה על מאמצי צליחת התעלה. לאחר המלחמה המשיך שקד בשירות בחיל השריון, בשנים 1979 עד 1980 פיקד על גדוד טנקים ולאחר מכן השתחרר משירות הקבע.
במלחמת לבנון הראשונה פיקד על גדוד שריון במילואים שהשתתף בלחימה בגזרה המזרחית. לאחר המלחמה חזר לשירות הקבע למשך כעשר שנים. בשנים 1984 עד 1988 פיקד על חטיבה 519 ובהמשך פיקד על מגמת יבשה בפו"ם ושירת כסגן מפקד עוצבת עמוד האש.
שימש דירקטור בחברת אית"ם (כיום סטאר נייט טכנולוגיות), יצרנית ציוד אלקטרואופטיקה ודירקטור בחברת רילון. היה הבעלים של קבוצת האבטחה "אנוש" שקרסה בשנת 2005. מכהן כסגן נשיא לפיתוח עסקי בקבוצת ברן. ב-2012 התמודד בפריימריז של מפלגת העבודה אך לא זכה להצלחה.
שקד בעל תואר ראשון בהיסטוריה ומדע המדינה מאוניברסיטת בר-אילן, בוגר המכללה לביטחון לאומי ובעל תואר שני במדעי החברה מאוניברסיטת חיפה.
היה נשוי פעמיים והוא אב לארבעה: שתי בנות מרעייתו הראשונה ותאומים מרעייתו השנייה, מיכל מירון-שקד, ממנה התאלמן ב-2007.
הערות שוליים

↑  אביחי בקר, "אם למתן לא מגיע, למי כן?", הארץ, ‏ 15 במאי 1998.
↑  יצחק דנון, ‏צרות בצרורות: בעלי חברת האבטחה אנוש חשוד בקיזוז חשבוניות פיקטיביות במיליוני שקלים, באתר גלובס, 16 בפברואר 2005